ພວກປະທ້ວງຕໍ່ຕ້ານ Wall Street ຖືກຈັບ ຫລາຍຮ້ອຍຄົນ (ເບິ່ງວີດີໂອ)
ຕໍາຫລວດນີວຢ໊ອກໄດ້ຈັບກຸມພວກປະທ້ວງ ຈໍານວນ​ນຶ່ງ ທີ່ພັງຮົ້ວກັ້ນທາງໃຫ້ຄົນຍ່າງ ​ເຂົ້າ​ໄປ​ຕັນທາງລົດແລ່ນ ຊຶ່ງ​ພາ ໃຫ້ຈະລາຈອນຕິດຂັດ.
ພວກປະທ້ວງຕໍ່ຕ້ານ Wall Street ຫລືຕະຫລາດຮຸ້ນແລະສູນກາງການເງິນຂອງສະຫະລັດ ທີ່ຖະໜົນ Wall Street ໃນນະຄອນນິວຢອກ ໄດ້ຖືກຈັບກຸມຫລາຍຮ້ອຍຄົນ ເມື່ອຕອນ ແລງວັນເສົາວານນີ້ ເວລາພວກເຂົາເຈົ້າພະຍາຍາມເດີນຂະບວນຂ້າມຂົວ Brooklyn ໄປຍັງ Wall Street ພວກເດີນຂະບວນທີ່ເອີ້ນໂຕເອງວ່າ ກຸ່ມ “Occupy Wall Street ຫລື ຄອບຄອງ Wall Street” ໄດ້ເຮັດໃຫ້ສະພານດັ່ງກ່າວ ຕ້ອງປິດລົງເປັນການຊົ່ວຄາວ ໃນຂະນະທີ່ພວກເຂົາເຈົ້າໂຮມຊຸມນຸມກັນເພື່ອຕໍ່ຕ້ານໃນສິ່ງ ທີ່ພວກເຂົາເຈົ້າເອີ້ນວ່າ ຄວາມໂລບມາກຂອງພວກ ບໍລິສັດໃຫຍ່ໆທັງຫລາຍ ຄວາມບໍ່ເທົ່າທຽມກັນດ້ານສັງຄົມ ແລະບັນຫາອື່ນໆ ຕໍາຫລວດນະຄອນນີວຢ໊ອກກ່າວວ່າ ພວກເຂົາເຈົ້າໄດ້ຈັບກຸມພວກປະທ້ວງຈໍານວນນຶ່ງ ທີ່ ພັງຮົ້ວກັ້ນທາງໃຫ້ຄົນຍ່າງ ເຂົ້າໄປຕັນທາງລົດແລ່ນ ຊຶ່ງພາໃຫ້ຈະລາຈອນຕິດຂັດ ສະພານ Brooklyn ໄດ້ຖືກປິດລົງເປັນເວລາຫລາຍຊົ່ວໂມງ ແລະກໍໄດ້ ເປີດຄືນແລ້ວ ເວບໄຊ້ຂອງກຸ່ມ “ຄອບຄອງ Wall Street” ເວົ້າວ່າ ການປະທ້ວງຂອງເຂົາເຈົ້າ ເປັນ ການເຄື່ອນໄຫວທີ່ບໍ່ມີຜູ້ນໍາ ແລະສະມາຊິກໄດ້ພາກັນກາງ ເຕັ້ນພັກຢູ່ໃກ້ບໍລິເວນຍ່ານ ການເງິນຂອງນີວຢ໊ອກ ມາເປັນເວລາສອງ ອາທິດແລ້ວ ສ່ວນທີ່ເມືອງ ບອສຕັນ ລັດແມສຊາຈູແສສ ກໍໄດ້ມີການເດີນຂະບວນ ປະທ້ວງທໍານອງ ດຽວກັນ ໃນຫົວຂໍ້ Take Back Boston ຫລືຍຶດເອົາເມືອງບອສຕັນຄືນມາ ເພື່ອຕໍ່ ຕ້ານທະນາຄານເອກະຊົນ Bank of America ທີ່ເມືອງບອສຕັນນັ້ນ ພວກປະທ້ວງ 20 ກ່ວາຄົນໄດ້ຖືກຈັບ